लखीमपुर कांड : पोस्टमार्टम में रेप की पुष्टि नहीं  
लखीमपुर में मारी गई नाबालिग लड़की की दूसरी पोस्टमॉर्टम रिपोर्ट के मुताबिक लड़की की हत्या हुई है लेकिन रेप की पुष्टि नहीं हुई है।
यूपी के लखीमपुर में मारी गई नाबालिग लड़की की दूसरी पोस्टमॉर्टम रिपोर्ट आ गई है। पोस्टमॉर्टम रिपोर्ट के मुताबिक लड़की की हत्या हुई है लेकिन बलात्कार की पुष्टि नहीं हुई है। सोमवार को इस लड़की का दोबारा पोस्टमॉर्टम किया गया था।   इस रिपोर्ट के आने के बाद सरकार ने पहली रिपोर्ट तैयार करने वाले अस्पताल के तीनों डॉक्टरों के निलंबित कर दिया है। वहीं यूपी सरकार ने रविवार देर रात इस केस की जांच सीबीसीआईडी को सौंप दी है।  इस मामले में जो एफ़आईआर दर्ज की गई है उसमें तीन पुलिसवालों के नाम हैं। इस मामले में लखीमपुर के पूरे थाने के 11 पुलिसवालों को पहले ही सस्पेंड किया जा चुका है। लड़की की मां का आरोप है कि उनकी 14 साल की बेटी की पुलिसवालों ने बलात्कार के बाद बेरहमी से हत्या कर दी है।   कांग्रेस महासचिव दिग्विजय सिंह ने इस मामले की सीबीआई जांच की मांग की है वहीं महिला और बाल कल्याण मंत्री कृष्णा तीरथ ने कहा है कि महिला आयोग इस मामले में दो से तीन में अपनी रिपोर्ट दे देगी। इसके बाद गृहमंत्री से मिलकर आगे की कार्रवाई पर विचार करेंगे ।  इस पूरे मामले पर उत्तर प्रदेश कांग्रेस की अध्यक्ष रीता बहुगुणा जोशी ने कहा है कि पुलिस को सिर्फ लाइन हाजिर क्यों किया गया है। जोशी ने मांग की कि आरोपियों के खिलाफ 302 के तहत मुकदमा दर्ज किया जाए।